Anders Jacobsen må opereres igjen
- Kneet har hovnet opp og blitt stivt. Jeg håpet det skulle gå over, men måtte til slutt krype til korset, sier Jacobsen til Ringerikes Blad. Jacobsen (29) ødela seg i Planica 22. mars 2013. Da måtte han gjennom en omfattende operasjon i kneet. Han rakk aldri å komme tilbake i toppform sist sesong. - Jeg har ikke den bevegeligheten jeg trenger i sats og når jeg ute og flyr. Jeg er avhengig av full fleksibilitet. Det må funke, sier Jacobsen. Den tidligere hoppukevinneren håper å være tilbake i full trening i løpet av en måneds tid etter inngrepet han skal få utført 29. april. Jacobsen står med ni enkeltseirer i verdenscupen. I 2006/07 vant han den prestisjefylte tysk-østerrikske hoppuken.
Anders Jacobsens (29) opererte kne ble aldri helt bra. Nå må Hønefoss-hopperen igjen under kniven.